SL Uradni list Evropske unije C 305/24

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 305/09

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„LÜNEBURGER HEIDEKARTOFFELN“

ES št.: DE-PGI-0005-0614-03.07.2007

ZGO ( X ) ZOP ( )

1. Ime:

„Lüneburger Heidekartoffeln“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Razred 1.6: sadje, zelenjava in žita, sveži in predelani

3.2 Opis proizvoda, za katerega se uporablja ime iz točke 1:

Pozni jedilni krompir in zgodnji jedilni krompir razreda „extra“, pridelana na območju Lüneburger Heide. „Lüneburger Heidekartoffeln“ ima svetlo in gladko lupino s plitvimi očesi ter rumeno sredico. Ustreza značilnostim kuhanja „vorwiegend festkochend“ (vf) (se pretežno ne razkuha) ali „festkochend“ (f) (se ne razkuha) ter kakovostnim lastnostim razreda „extra“ in je tako zdrav, cel, trden ter domala čist krompir. Pri dolgih sortah je spodnja meja 30 mm, pri okroglih pa 35 mm. V enem paketu za dostavo ali pakiranju je lahko razlika med največjim in najmanjšim gomoljem največ 30 mm.

Delež krompirja, ki ne dosega kakovostnega standarda – to so gnili gomolji, gomolji tujega vonja ali s kalmi, večjimi od 2 mm, gomolji neobičajne vlažnosti, gomolji s črno nogo, izrazito steklasti gomolji in gomolji, ki sta jih poškodovala zmrzal ali vročina ter vsebnost tujkov (kot zemlja ali odtrgane kali) – ne sme znašati več kot 5 %. Delež porjavelih gomoljev, tistih z gnilobo zaradi vlage, presušenih gomoljev ter gomoljev, ki so jih poškodovale zmrzal, vročina ali sol, je omejen na največ 1 %. Škrlup na splošno ne sme presegati 25 % površine gomolja, delež gomoljev tujih sort pa lahko znaša največ 2 % mase vsakega pakiranja.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Pri pridelovanju je treba upoštevati veljavno različico smernic dobre strokovne prakse za kmetijsko rabo zemljišč in usmeritev k najnovejšim priporočilom kmetijske zbornice Spodnje Saške za gojenje in zaščito rastlin. Navedene smernice močno presegajo zakonsko določene standarde. Gnojenje z dušikom je na primer na območju omejeno na 160 kg dušika na hektar z odbitkom dušika, ki je rastlinam dostopen iz zemlje, da ne bi negativno vplivalo na okus krompirja.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

—

4. Kratka opredelitev geografskega območja:

Okrožja Celle, Gifhorn, Harburg, Lüchow-Dannenberg, Lüneburg (z izjemo Amt Neuhausa, ki leži severno od Elbe), Soltau-Fallingbostel in Uelzen ter občina Visselhövede iz okrožja Rotenburg (Wümme).

5. Povezava z geografskim območjem:

5.1 Posebnost geografskega območja:

Splošno klimatsko leži Lüneburger Heide v zmerni subatlantski coni z milimi zimami in hladnimi poletji ter s padavinami skozi celo leto. To podnebje ustvarja optimalne pogoje za gojenje krompirja. Predvsem zaradi dosedanjega stoletnega prekomernega izkoriščanja s tradicionalnimi pridelovalnimi metodami (intenzivno izkoriščanje gozdov preko regeneracijskih zmožnosti, potem pa ob krčenju gozdov še prekomerno izkoriščanje z dvigovanjem ruše – odstranjevanjem zgornje plasti zemlje z motiko ali lopato za uporabo za steljo v hlevih) je na območju nastala resava brez gozda, z malo humusa, peščeno zemljo ter peščenimi nanosi, ki jih ustvarja veter. Mineralizacija dušika v tleh je nizka.

Gojenje krompirja ima v Lüneburger Heide dolgo tradicijo. Že od druge polovice 19. stoletja je Lüneburger Heide eno najbolj znanih območij za gojenje krompirja v Nemčiji. Ker gre pri Lüneburger Heide za območje, kjer se tradicionalno goji krompir, so kmetovalci skozi generacije nabrali izkušnje v zvezi z gojenjem krompirja.

Tradicionalni prazniki krompirja v mnogih krajih resave, izbor kraljice krompirja ter prvi nemški krompirjev hotel na vzhodu resave na primer kažejo, da gre tudi danes za regijo, katere kultura je posebno povezana s krompirjem.

Krompir iz Lüneburger Heide se tako v regiji kot zunaj nje po celi Nemčiji v samostojni prodaji in prodajalnah v velikem obsegu distribuira z oznakami geografskega porekla.

Lokalno gostinstvo te proizvode ponuja kot posebej okusne regionalne specialitete. Pripravljajo se na mnoge različne načine, med drugim kot posebni meniji s „Heidekartoffeln“.

5.2 Posebnost proizvoda:

„Lüneburger Heidekartoffeln“ je v regiji in zunaj nje dobro poznan in uživa dober sloves.

Tradicionalno so se v Lüneburger Heide gojile sorte, ki se pretežno ne razkuhajo in sorte, ki se ne razkuhajo. Uporabljajo naj se torej izključno take sorte. Tipično ima krompir na tem območju svetlo lupino in rumeno sredico.

V promet pride brez madežev in čist, kar je upoštevanja vreden izkaz kakovosti.

Visok potencial mineralizacije dušika v tleh na njegov okus ne vpliva.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Dolga tradicija gojenja krompirja ob optimalnem podnebju in optimalnih pogojih sestave tal v razmejenem geografskem območju ter s tem povezana posebna kultura krompirja v Lüneburger Heide sta privedla k temu, da krompir iz tega območja pri potrošnikih uživa poseben ugled kot regionalna specialiteta.

Peščena tla z malo humusa na tem območju omogočajo pridelovanje krompirja s svetlo lupino, ki je za to območje značilen. Ker struktura tal omogoča lahko pobiranje tega krompirja, pride v promet brez madežev in čist, kar je upoštevanja vreden izkaz kakovosti. Zaradi nizkega potenciala mineralizacije dušika v tleh ne prihaja do vplivov na njegov okus s prekomernim sproščanjem dušika. Nasprotno, pridelovalci lahko s ciljno vendar zadržano uporabo dušikovih gnojil vzgojijo krompir dobrega okusa.

Visoka kakovost proizvodov in dolga tradicija pridelovanja sta ustvarila visok ugled „Lüneburger Heidekartoffeln“.

Sklic na objavo specifikacije:

(člen 5(7) Uredbe (ES) št. 510/2006)

Celotno besedilo specifikacije je na voljo v:

Markenblatt Heft 2 z dne 13.1.2006, Teil 7, str. 981

(http://publikationen.dpma.de/DPMApublikationen/dld_gd_file.do?id=15)